Þingræður haldnar á Alþingi Íslendinga

Frsm. meiri hl. (Jón Guðnason) Háttv. efri deild hefir gert nokkrar breytingar á frv. þessu, frá því að það var afgreitt frá þessari deild, og eru sumar þeirra þýðingarmiklar. Eigi að síður hefir meiri hl. allshn. komið sjer saman um að mæla með því, að frv. nái fram að ganga eins og það er nú, og gerir hann það í trausti þess, að stjórnin framkvæmi lögin með allri sanngirni og á þeim grundvelli, sem ætlast var til upphaflega. Því verður ekki neitað, að ákvæðin, sem sett hafa verið inn í efri deild, ganga í þá átt, að draga úr styrk þeim, sem veittur er til berklasjúklinga. En hinsvegar verður það ekki sagt, að ósanngjarnt sje að láta suma sjúklingana greiða dálítið af kostnaðinum, þó að þeir geti ekki greitt hann allan, og sje því beitt sanngjarnlega, ætti það ekki að koma að sök. Um brtt.hv.þm. V.-Sk. (JK) hefir nefndin óbundin atkvæði.

Frsm. minni hl. (Jón Kjartansson) Þegar mál þetta var hjer til umræðu áður, þá lagði jeg á móti því, að það væri samþykt, og var tillaga mín um að vísa því til stjórnarinnar feld. Frv. þessu hefir töluvert verið breytt í hv. efri deild, og tel jeg þær breytingar, sem á því hafa verið gerðar, tvímælalaust til bóta. Get jeg því látið málið afskiftalaust eins og það nú er. Jeg hefi þó flutt brtt. á þskj. 563, við 4. gr. þess. Í greininni eins og hún er nú er svo ákveðið, að lög þessi öðlist gildi 1. jan. 1928. Þessu vil jeg breyta þannig, að lög þessi öðlist gildi þegar í stað, en komi ekki til framkvæmda að því er snertir greiðslur sýslu- og bæjarfjelaga upp í berklavarnakostnað fyr en 1. jan. 1928. Verði þessi brtt. mín samþykt, þá er ekkert því til fyrirstöðu, að í ár verði gefin út reglugerð sú, sem getið er um í frv. En það er nauðsynlegt, til þess að sveitar- og bæjarstjórnir hafi áttað sig á breytingum þessum áður en þær koma til framkvæmda. Þá hefi jeg líka lagt til að fella úr 4. gr. frv. ákvæðið um að fella lög þessi inn í texta laganna frá 27. júní 1921. Jeg tel það óþarft, þar sem frv. þetta er svo að segja alveg sjálfstætt. Auk þess er töluverður kostnaður við að prenta lagabálkinn alveg upp. Jeg fæ því ekki annað sjeð en að brtt. mínar sjeu að öllu leyti til bóta.

Sigurjón Jónsson Jeg fyrir mitt leyti get lýst yfir því, að jeg get gengið inn á brtt.hv.þm. V.-Sk. (JK). Jeg tel það rjett, að því sje slept að fella frv. þetta inn í texta laganna frá 1921, þar sem það virðist liggja fyrir, eftir því sem fram kom í efri deild, að lögin verði endurskoðuð innan skamms. Hitt atriðið, að lög þessi öðlist þegar gildi, en komi þó ekki til framkvæmda að því er snertir greiðslur sýslu- og bæjarfjelaga fyr en 1. jan. 1928, get jeg líka gengið inn á. Um breytingar þær, sem gerðar voru á frv. þessu í efri deild, er það að segja, að jeg tel þær skýra betur það, sem meint var með frv. þessu í upphafi, að sjúklingurinn geti orðið styrks aðnjótandi, þó að ekki sje greiddur allur kostnaður fyrir hann. Þá hefir því verið bætt inn í frv., að stjórnarráðið geti sett reglugerð um efnahagsskýrslur berklasjúklinga o. fl. Sömuleiðis að hjeruðin fái endurgreitt úr ríkissjóði, ef framlag þeirra, 2 kr. fyrir hvern heimilisfastan mann í lögsagnarumdæminu, fer fram úr 2/5 kostnaðar við berklavarnir vegna sjúklinga þeirra, sem dvöl áttu í hjeraðinu. Þetta síðara atriði tel jeg skifta litlu máli fjárhagslega fyrir hjeruðin, en vel má vera, að það verði hvöt fyrir þau til þess að halda gjaldinu sem mest niðri.

Klemens Jónsson Jeg hefi ekki neitt sjerstakt að athuga við brtt. á þskj. 563. Jeg get vel tekið undir það, að rjettara sje að láta lögin ekki koma til framkvæmda að því er snertir greiðslur bæjar- og sýslufjelaga vegna berklavarnakostnaðar fyr en 1. jan. 1928. Jeg leit svo á í fyrstu, að brtt. ætti aðeins við fyrri málslið 4. gr., en nú hafa þeir háttv.þm. V.-Sk. (JK) og hv.þm. Ísaf. (SigurjJ) upplýst, að hún eigi við alla greinina, og sje það gert af sparnaðarástæðum, til þess að þurfa ekki að prenta lögin sjálf upp. Jeg geri nú hreint ekkert úr þessari sparnaðarástæðu, því að það kostar sáralítið að prenta lögin upp. En aftur á móti er það miklu betra að hafa lögin í einni heild en sundurdreifð, eins og er um fjölda af gildandi lögum, því að það er komið svo, að jafnvel lögfræðingar geta ekki áttað sig á, hvað eru gildandi lög og hvað ekki. Jeg álít það því skemd á frv. þessu, ef ekki á að fella það inn í lögin sjálf, og mundi hafa komið fram með brtt. í þá átt, ef jeg hefði ekki hugsað, að brtt. ætti aðeins við 1. lið 4. gr., en nú er það því miður of seint.

Frsm. minni hl. (Jón Kjartansson) Jeg er sammála hv. 1. þm. Rang. (KlJ) um það, að æskilegast sje að hafa sem flest lög í einni heild. En það, sem vakir fyrir mjer hjer, er það sama, sem kom fram í efri deild, að endurskoða þurfi berklavarnalögin mjög bráðlega, og sje það því óþarfa kostnaður að fara að prenta lögin upp, ef þeim svo yrði breytt á næsta ári, og það því fremur, sem þetta snertir ekki berklavarnalögin sjálf, heldur afskifti bæjar- og sýslusjóða. Það er ekki rjett hjá hv. 1. þm. Rang. (KIJ), að það myndi kosta lítið að prenta upp lagabálk eins og berklavarnalögin; það mundi kosta mikið.

Atv.- og dómsmrh. (Magnús Guðmundsson): Jeg vil taka undir það, að jeg tel brtt.hv.þm. V.-Sk. (JK) til bóta, af þeim ástæðum, sem hann tilfærði, og jeg vona, að háttv. 1. þm. Rang. leggi ekki svo mikla áherslu á að fá öll lögin prentuð upp, að hann leggist á móti brtt. þessari. Annars geri jeg ráð fyrir, að þessi breyting á berkavarnalögunum verði sjerprentuð og send sýslumönnum og sveitarstjórnum, því að það er 14. grein laganna, sem snertir almenning mest.